Mózes második könyve XCVIII.

Isten közelsége oly igen jó nekem!
2Móz 40,1-38
Lekció: 
Képzeld el azt a percet, amikor hosszú évek tanulása után a diák végre átveheti diplomáját a rektortól! Majd képzeld el a napot pár év múlva, amikor vőlegényként először átölelheti menyasszonyát és karjában első alkalommal beviszi közös otthonukba! Majd eljön a pillanat nemsokára, amikor édesapaként először karjába foghatja újszülött gyermekét! 
Mi a közös ezekben a képekben? Mindegyikben egy álom valósággá vált. Végre elérkezett a pillanat, amikor a diákból végzett felnőtté vált, a jegyesekből házasok lettek, a férjből pedig apa.
Ugyanilyen örömteli pillanatnak lehetünk tanúi Mózes második könyvének végén. Az álom valósággá vált. Mindaz, amiért eddig meneteltek és dolgoztak, most bekövetkezett: Isten birtokba vette a hajlékát, és közöttük lakozott!
1. A várva várt esemény

Az egész fejezet kulcsa a 34. vers: „Ekkor a felhő befedte a gyülekezet sátrát, és az ÚR dicsősége betöltötte a hajlékot.” Isten dicsőségével már korábban is szembesültek az izraeliták. Látták a felhőt, amikor előttük járt és kivezette őket Egyiptomból. Később pedig a Sínai-hegy tetején látták Isten megjelenését, ahogy a hegy tetején trónolt a dicsőség izzó, fényes felhője. De most a felhő felemelkedett a hegy tetejéről, és közeledett hozzájuk, leereszkedett a tábor közepén, és megnyugodott a szent hajlékon.
Ez az esemény óriási jelentőségű az üdvtörténelemben. Egy híres puritán, Herman Witsius a következőképpen próbálta érzékeltetni ennek jelentőségét:

„Isten hat nap alatt teremtette a világot, de negyven napon át adott Mózesnek utasításokat a szent sátorra vonatkozóan. Kicsivel több, mint egy fejezet volt szükséges a világ szerkezetének leírására, a sátoréhoz azonban hat kellett.”

Mind a teremtésben, mind a sátorépítésben ugyanaz az Isten van jelen. Az Úr, aki a létezésbe szólította a galaxisokat, szavának puszta erejével életre hívta a növényeket és állatokat, és lelket lehelt az emberbe ugyanaz, mint aki a szent hajlékot most elfoglalja. Az egyedüli Úrnak, a teljes tökéletességű, irgalmasságú, bölcsességű, igazságú Istennek az tetszett, hogy ebben a parányi sátorban vegyen lakozást. És most, a tábor közepén – olyan közel, ahogyan a nép még sosem láthatta – Isten dicsősége nyilvánvalóvá vált. „Az Úr dicsősége betöltötte a hajlékot.” – a szent sátrat megtöltötte Isten elképzelhetetlen világosságának pulzálása és ragyogása. A sátor belülről világíthatott, a függönyökön átsejlett Isten emberi szemet elvakító dicsősége.
 Az Úr otthonra lelt népe körében.
Ezt a kiváltságot az Úr is érzékeltetni akarta népével. Ezért legelőször azt mondja Mózesnek: „2Az első hónapban, a hónap első napján állítsd föl a hajlékot, a gyülekezet sátrát.” A sátor felszentelését, és a „beköltözést” isten az újév első napjára időzítette. Ez természetesen nem véletlen. A kivonulás történetében már láttunk ilyet. A páska előtt Isten a következőket mondta Mózesnek: „Ez a hónap lesz nektek az első hónapotok. Ez lesz az első az esztendő hónapjai között.” (2Móz 12,2) A páska annyira fontos esemény volt, hogy az Úr azt akarta, ez legyen az első hónap. Az első ünnep, amire emlékezniük kellett a zsidóknak, az a megváltás és szabadulás ünnepe volt. A mai alkalommal Isten nem az első hónapot, hanem az első napot kéri. Azt kívánja, hogy az év zsengéjén, a legelső napra legyen kész a sátor, és Ő akkor fog ünnepélyesen bevonulni népe közé. Vagyis Isten azt üzeni, hogy az életünkben a legeslegelső dolog az Ő imádása és a Vele való kapcsolat. Nincs semmilyen családi, világi vagy személyes dolog, ami mérhető lenne a Szentháromság Isten közelségéhez!
Persze ez nem történhetett akárhogyan. Mielőtt a dicsőség felhője betöltötte volna a hajlékot, Isten tizennyolc parancsot ad Mózesnek: a hajlék felállításától, annak felszentelésén át Áron és fiainak felkenetéséig. Tizennyolc parancs – és mit olvasunk rögtön ezután? „16És pontosan úgy cselekedett Mózes, egészen úgy, ahogy az ÚR parancsolta neki.” Majd részletes leírást olvasunk arról, hogy Mózes hogyan vitte végbe a kapott parancsokat, és mindegyik szakasznál a Szentírás újra elmondja, hogy Mózes mindent úgy csinált „ahogy az Úr parancsolta neki”. Lássuk meg, hogy ennek az engedelmességnek milyen szoros volt a kapcsolata Isten jelenlétének megérkezésével: „33…így végezte el Mózes a munkát. 34Ekkor a felhő befedte a gyülekezet sátrát, és az ÚR dicsősége betöltötte a hajlékot.” Mikor jelent meg az Úr a sátorban? Miután Mózes mindent pontosan az Ő parancsai szerint végzett.
Mindez a történet minket is tanít. Az elmúlt hónapok során világossá vált, hogy a Sínai-hegyi sátorépítés lelki valóságokra mutatott. A szent sátor nem az építmény miatt érdekes, hanem azért, mert az a „mennyei dolgok képmása” (Zsid 8,5). Így a sátor előremutatott Jézus Krisztusra – hiszen ahogyan a sátor képletesen arra szolgált, hogy Istenhez közel kerülhessen a nép, úgy Jézus Krisztus az egyedüli Közbenjáró, az egyedüli út, igazság és élet az Atyához. De a szent sátor előremutat az újszövetségi gyülekezetre is – a mai korban a hívők közösségének lelki építménye az, amely Isten templomaként szolgál.
Vagyis Isten közelsége mai is valóság. Amit a zsidók átélhettek az újév első napján, az számunkra is lehetséges: Isten Jézus Krisztusban közel jött hozzánk, annyira közel, hogy mindenkiben, aki Krisztusra bízza üdvösségét és életét, a Szentlélek Isten vesz lakozást. Igen, az a hatalmas és félelmetes dicsőségű Isten, aki szólt, és megteremtette az időt és teret. Akinek szavára a víz különvált a száraztól. Akinek hangjára mi, emberek előálltunk. Akinek szeretete olyan erős volt, hogy saját Fiát odaadta, hogy bűneinket eltörölve közöttünk lakhassunk. Kis dolog ez, kedves budapesti gyülekezet? Unalmas talán, mert már sokszor hallottuk? Ó, rendüljenek meg szíveink falai újra, hogy a szent és dicsőséges Isten hajléka és dicsőségének részesei lehetünk!

Ám akárcsak a zsidók, úgy mi sem várhatjuk akárhogy az Ő érkezését. Csak Isten parancsát követve élvezhetjük az Ő közelségét. Istennek nem lehet közössége a bűnnel. Meg nem bánt vétkeinkkel, közömbösségünkkel, világiasságunkkal nem az Úr parancsa szerint építjük a hajlékot. Ekkor megszomorítjuk a Szentlelket. Isten jelenléte háttérbe szorul a szívünkben. Ott van a lehetőség Isten közelségében élni, ám így sosem fogjuk ezt megtapasztalni. Ébresztő tehát, budapesti gyülekezet! Kérlek, figyeljetek – Isten nyilván nem azért ígéri nekünk Szentlelkét, mert méltók vagyunk rá. Hanem ingyen szeretetéből és kegyelméből. De a Szentlélek azért adatott, hogy megtisztítson. Hogyan képzelnénk, hogy életerős keresztyénséget élünk majd, hogyan képzeljük, hogy gyönyörködni fogunk az Úrban és erős harcosai leszünk, ha nem az Ő parancsai szerint járunk? Ha szívünk templomának falait lerombolta a tisztátalan vágy, a lustaság, az indulat, a büszkeség? Gondoljuk meg útjainkat, kövessük Isten parancsát, és térjünk vissza hozzá! Bűnbánatot és megtérést kíván az Úr tőlünk, kedves budapesti gyülekezet!
És még egy dolog. Mint mondtam, Mózes tizennyolc parancsot kapott az Úrtól. Ha ő csak erre nézett volna, biztosan belefáradt volna az engedelmességbe, vagy elnagyolta volna az egész hajlékot. De Mózes szeme előtt az lebegett, hogy az engedelmesség hozza el a kívánt drága gyümölcsöt: az Úr közelét. Vegyük őt példának, kedves gyülekezet. Ha a keresztyén életet csupán parancsok összességének látjuk, amelyek sokszor megfosztanak minket szívünk vágyaitól, elvesztünk. Mindig ott kell lennie a miértnek. Miért engedelmeskedünk? Miért tagadjuk meg magunkat? Miért tűrünk? Azért, hogy életünket az Úr dicsőséges közelségében éljük le. Azt akarjuk, hogy az Ő fényessége mindig közel legyen hozzánk, áldásait mindig élvezzük, Ő legyen legjobb barátunk – Ő legyen mindenünk. 
2. Isten közelsége távol tart
Ám mindezek után a Biblia valami nagyon meglepőt ír: „35És Mózes nem tudott bemenni, mert a felhő rajta nyugodott, és az ÚR dicsősége betöltötte a hajlékot.” Mózes nem tudott bemenni a sátorba? Hiszen ő volt a közbenjáró! Ő volt az, aki az Úr közvetlen közelében töltött kétszer negyven napot! Ő volt, akinek az Úr megmutatta dicsőségét! Hogy lehet ez?
Mindez Isten szentségére tanít minket. Isten gyönyörű, Isten kívánatos, Isten dicsőséges – de sose feledjük el, hogy az Ő fensége egy szent dicsőség. Senki bűnös sem jöhet önmagában közel Istenhez – még a kiváltó Mózes sem. Az Úr ezen a ponton újra a bűnért való engesztelés szükségességéről tanít minket. Nem véletlen, hogy pár verssel később, amikor elkezdődik Mózes harmadik könyve, az pontosan a bűnért való áldozatokkal kezdődik el. Senki sem kerülhet Isten közelébe – csak egy ártatlan áldozat élete árán.
Az tehát, hogy Mózes nem mehetett be a sátorba, előremutat az igazi áldozatra, Jézus Krisztusra. Ő volt az egyedüli ember, aki nem rekesztetett ki Isten közeléből. Mindig tökéletesen engedelmes volt, mindig gyűlölte a bűnt. Semmi nem zárta el az Atyától Őt soha – csupán egyetlen egy alkalommal: amikor a vérét ontva bűnné lett értünk a kereszten. Azon a ponton Jézus nem volt kedves, Isten elhagyta Őt, hiszen Jézus bűnné vált, a mi lelki szemetünk és minden tisztátalanságunk benne koncentrálódott a Golgota hegyén! Utálatos volt a szent Isten előtt, aki addig verte Őt haragjával, amíg tökéletes lelkével meg nem fizetett a bűneinkért. Mindez miattunk volt, nyomorult bűnösökért. Érted – mert Krisztusért most már senkinek, aki hittel válaszol Neki, nem kell soha kirekesztetnie a sátorból.

Ám Isten szentsége megmarad akkor is, ha Krisztusban vagy. Ezt Mózesnek is tanulnia kellett: továbbra is csak szentségben és bűnbánattal lehet Isten közelében élni. És mindez Rád is igaz. Istent nem veheted komolytalanul. A vétkeink elválaszthatnak tőle. Arcát elfordíthatja kemény szívünk miatt. Lelke visszahúzódhat, és nem tér vissza egy felületes bocsánatkérésre. Vajon nem kell ezt a tanítást komolyan vennünk, kedves budapesti gyülekezet? Nem lehet, hogy azért van kevés hatékonysága a munkánknak, mert komolyan nem vett bűnök vannak az életünkben? Nem lehet, hogy megszokott, de szív nélküli imádságaink miatt nincs előremozdulás a lelki életünkben? Mikor rendültünk meg utoljára bűnök miatt? Mikor vettük komolyan a testvéri vagy lelkészi feddést?
Újra azt mondom: nézz mindarra, amit a sátor jelent! A sátorban az Úr közelsége van, az éltető kapcsolat a Mindenhatóval, az atyai szeretet és buzgalom – ezt hagynád el a bűnért? Engednéd, hogy az utolsó napon szégyenkezve lenne világossá, hogy a bűn ideig való gyönyörűsége jobban kellett, mint Isten örök szeretete? Ne hagyjuk, testvérek, tépázzuk meg szívünket, és forduljunk az Úrhoz!
3. Isten közelsége vezet

Isten dicsősége a bűnbánaton túl másra is mutatott: „36És amikor a felhő felszállt a hajlékról, Izráel fiai elindultak. Így volt egész utazásuk alatt. 37Ha pedig a felhő nem szállt föl, ők sem indultak el, míg csak föl nem szállt.” Isten jelenléte nem csupán egy passzív jelenség. Ahol az Úr megjelenik, aktivizál, és mindent az irányítása alá vesz. Innentől fogva a dicsőség felhője vezette a népet. Akkor bontottak tábort, amikor a felhő felszállt, arra mentek, amerre a felhő vezetett, addig mentek, amíg meg nem állt, és addig maradtak ott, amíg a felhő a sátoron nyugodott.
Mindez Isten hatalmát és szuverenitását mutatja életünk felett. Isten közelsége nem egy svédasztal, amiről kedvünk szerint válogathatunk: igényt tartunk az üdvösségre és a nehézségekből való kimentésre, de az önmegtagadást inkább nem kérjük. Nem! Egy módon lehet az áldott Isten közelében lenni: ha alárendeljük neki az életünket. Most erre kér Isten téged: rendeld alá neki az életed. 

Az Ő oldalán nem lesz tétlenség. Vezetni fog téged egy cél felé: a menny és a Krisztushoz való lelki hasonlóság felé. (Létezik ennél kívánatosabb cél?) Az ehhez vezető utat Ő ismeri legjobban. Ő mondja meg, hogy merre, Ő mondja meg azt is, hogy mikor. Istené az utolsó szó. Ő csak azt kéri, hogy legyen Benne teljes a bizalmad. Ne inogj meg, amikor a dolgok nem úgy alakulnak, ahogy szeretnéd vagy ahogy tervezted. „Az ÚRban legyen bizodalmad: erre tanítottalak ma téged, igen, téged.” (Péld 22,19)
Persze mindennek van egy gyakorlati oldala. A keresztyének egyik leggyakrabb kérdése az szokott lenni: hogyan tudhatom meg Isten akaratát? Merre akar Ő vezetni engem? A kérdés megválaszolásában a legnagyobb nehézséget az jelenti, hogy a választ igazából tudjuk. Csak nem tudunk vele mit kezdeni. Tudjuk, hogy az Újszövetség korában Isten a Szentírás által vezet minket. De valahogy mégsem működik ez a hétköznapokban – amikor két munkahely között kell választani, vagy át kellene szervezni az időbeosztásomat. Vajon miért?
Azt gondolom, hogy az egyik legfőbb ok a lustaságunk. Valami hasonlóra várnánk, mint a pustai vándorlásnál: látható jelekre, amit követni kell, ahol nem kell gondolkozni. Az a tapasztalatom, hogy nem vagyunk készek arra az erőfeszítésre, amelyet az imádkozás, a Szentírás céltudatos tanulmányozása és a gondolkozás jelent. Tény, hogy egyszerűbb volt a felhőoszlopot követni. De az Újszövetségben nekünk Isten annyival többet adott: befejezett és tévedhetetlen beszédét, Szentlelkét – és emiatt elvárja, hogy felnőttek legyünk!
Kedves budapesti gyülekezet, ne legyen semmitmondó számunkra az a mondat, hogy „Isten az Igéje által vezet”. Hanem vegyük ezt komolyan. Döntéshelyzetekben kutassuk a Szentírást, gondoljuk át a bibliai alapelveket, imádkozzunk, és így lássuk meg, hogy mikor száll fel az a felhő, és Isten merre mutatja az irányt. Természetesen Isten van, amikor a körülmények által nyilvánítja ki az akaratát. De ez sosem jelenti, hogy a Szentírás tanulmányozása alól fel lennénk mentve. Mindig, minden helyzetben az Írott szó az, amely útmutatónkul adatott – és ha Isten máshogy vezet az Ő bölcsességében, azt tapasztalni fogjuk. Tehát, testvérek, alakítsunk ki azt a jó szokást, hogy döntéshelyzetben imádkozunk és a Szentírás alapján gondolkozunk – és Isten azt ígéri, hogy ezekben a Lelke által vezérelni fog.
4. Isten közelsége megmarad

Végül még egy dolgot megtudunk Isten jelenlétének felhőjéről: „38Mert az ÚR felhője volt a hajlékon nappal, éjjel pedig tűz volt rajta. Izráel egész háza látta ezt vándorlása egész idején.” Ezzel a legbátorítóbb mondattal ér véget a Kivonulás könyve. Isten jelenléte elkísérte a zsidókat „vándorlásuk egész idején”. Bár jó sok vargabetű volt benne, és sokkalta tovább tartott, mint gondolták volna, de Isten hű volt népéhez, és nem hagyta el őket – egy pillanatra sem.
Az egyik legcsodálatosabb dolog az Istennel való kapcsolatban az, hogy ennek sosem lesz vége. Ha Krisztusra alapoztad életedet, lesznek nehézségek, komoly bukások, nagy kísértések – de Isten annyira szeret minket Krisztusért, hogy soha el nem fog szakadni. Még a halál sem választhat el tőle, hiszen a menny túloldalán nyitjuk majd fel szemünket, hogy mindörökre Ővele legyünk. 
A földi életünk tulajdonképpen egy vándorút. Ha Isten Lelke lakozást vett benned, akkor a történet itt nem ér véget, hanem folytatódik, míg el nem érsz az Ígéret földjére, a mennybe. Ne lankadj meg a vándorlásban, ne csüggedj el bukásaidban, hanem nézz fel Krisztusra, és az Ő erejével tedd az egyik lépést a másik után.
De az is lehet, hogy még nem vagy Isten közelében. Lelked táborának közepén még nem épült fel Isten temploma. Kedves barátom, halld meg most Isten hívását. Vár, hogy Hozzá lépj, és odafordítsd szívedet. Kínálja az Ő áldott közelségét. Válaszolsz-e neki hittel? Kéred-e, hogy lépjen be életedbe, és mindörökké Vele légy? Kívánom és imádkozom, hogy még ma kérd ezt. Ámen.
� Herman Witsius: Miscellanea sacra, 1. kötet, 349kk. old.


� Philip Ryken: Exodus, 1159. old.

